**Salezián spolupracovník a saleziánka spolupracovníčka v saleziánskej rodine a vo svete.**

“Bratia, usilujte sa viac upevňovať svoje povolanie a vyvolenie. Veď ak budete to robiť, nikdy nepadnete.” 2 Pt 1, 10

Nato, aby sme porozumeli PAŽ a aby sme ho autenticky prežívali, musíme sa nechať ožiariť veľkým tajomstvom povolania k prinášaniu ovocia. Sme ako drevo viniča, ktoré samo o sebe nie je na nič súce. Nie je ako dubové, ktoré sa používa na mnohé účely. Drevo viniča len umožňuje prechádzať miazge do výhonkov a tie rodia ovocie. Kde je láska, ktorú odovzdáva Pán (“pritiahla ma Tvoja milosrdná láska”... hovorí prísľub saleziána spolupracovníka), táto sa má premeniť na lásku prejavovanú iným (...”a ja Ti chcem lásku opätovať  konaním dobra”...). Može tu existovať riziko, že v spoločenstve bude niekto, kto vsiakne túto životnú miazgu, absorbuje túto životnú energiu, nasaje túto lásku, pohltí chlieb v podobe Eucharistie, ale nestane sa chlebom pre druhých, nepremení prijatú lásku na lásku voči iným. Je pasívnym prvkom, myslí iba na svoj záujem, na seba samého a teda neodovzdáva život.

Láska, ktorá sa premieta do služby, je zárukou, že človek je v plnom kontakte s Pánom. Čím viac veriaci dáva svoj život druhým, tým viac dostáva. Existovala predstava, že Boh musí byť oslávený prostredníctvom mimoriadnych diel, slávnej veľkoleposti. Nie, jediný sposob, ako odhaliť Božiu slávu, ako zjaviť Jeho lásku, je láska, ktorá je mu podobná. Zjavuje sa v našom živote odpustením, milosrdenstvom, rozdávaním sa, ktoré sa mu nejak podobajú. Toto je základné rozhodnutie, ktoré preniká celý PAŽ a prvú kapitolu.

**Čl. 1. Zakladateľ - človek, ktorého poslal Boh**

*Aby Duch  svätý  prispel na záchranu mládeže, “najkrehkejšej a najvzácnejšej časti ľudskej spoločnosti”, na materinský zásah Panny Márie povolal svätého Jána Bosca, ktorý založil Spoločnosť svätého Františka Saleského (1859); spolu so svätou Máriou Dominikou Mazzarellovou založil inštitút dcér Márie Pomocnice (1872) a rozšíril apoštolskú silu saleziánskej charizmy úradným založením “Zbožného združenia saleziánskych spolupracovníkov” ako tretej vetvy saleziánskej rodiny (1876), zjednotenej so Spoločnosťou svätého Františka Saleského, nazývanou aj Saleziánska spoločnosť svätého Jána Bosca alebo Saleziánska kongregácia.*

*Duch Svätý stvárnil vo svätom Jánovi Boscovi srdce otca a  učiteľa, schopné úplne sa darovať, a vnukol mu výchovnú metódu preniknutú láskou Dobrého pastiera.*

Don Bosco dal vznik trom inštitúciám v saleziánskej rodine a označil ich ciele a normy. Duch Svätý mu dal zvláštnu citlivosť, aby prostredníctvom rôznych skúseností pochopil situáciu, v ktorej sa nachádzali mladíci. Bol povolaný zasvätiť svoj život, aby im pomáhal stať sa statočnými občanmi a dobrými kresťanmi. Aby sa toto dielo mohlo šíriť v čase a priestore, bolo treba ľudí schopných pracovať s ním a inštitúcie schopné zabezpečiť kontinuitu v dynamickej vernosti. Čo najvačší počet kresťanov mal zjednotiť svoje sily pre dobro duší, zjednocovať sa v konaní dobra. Aj každému z nás v určitom okamihu života Duch Svätý scitlivel srdce, dali sme sa na cestu s Don Boscom. Tak ako on nedostal jasné pokyny, ale musel počas celého života naďalej citlivo vnímať realitu okolo seba, my sme povolaní k tomu istému. Neustále hľadať a citlivo vnímať potreby dnešných mladých v konkrétnej situácii a prostredí, do ktorého ma Boh zasadil. Vnímam aj svoje meniace sa životné okolnosti - život ako slobodného, v manželstve, v zdraví v chorobe... Don Bosco hovorí: “To nie Don Bosco, lež Božia ruka si slúži spolupracovníkmi.” Dnes veľmi silno vnímame potrebu prispenia laikov k šíreniu Božieho kráľovstva na zemi.

**Čl. 2. Saleziáni spolupracovníci - špecifické povolanie v Cirkvi**

*§1. Angažovať sa ako saleziáni spolupracovníci znamená odpovedať na saleziánske apoštolské povolanie, dar Ducha, prijatím špecifického spôsobu prežívania evanjelia a účasťou na poslaní Cirkvi.  Je to slobodné rozhodnutie, ktoré kvalifikuje ich život.*

*§ 2. Je to cesta, ktorou môžu kráčať kresťania katolíci v akomkoľvek kultúrnom a spoločenskom postavení.  Cítia sa byť povolaní aktívne prežívať každodenný život viery, charakterizovaný dvoma postojmi:*

*a) vnímať  Boha ako Otca a Lásku, ktorá zachraňuje; stretávať v Ježišovi Kristovi jednorodeného syna, dokonalého Otcovho apoštola; žiť v hlbokej dôvere s Duchom Svätým , animátorom Božieho ľudu vo svete;*

*b) žiť vo vedomí svojho povolania a konkrétneho poslania, prispievať k záchrane mládeže, zapájať sa do poslania Don Bosca k mládeži a ľudovým vrstvám.*

Boh sa svojou láskou a svojim slovom zapája do osudov človeka ako osoby a ako ľudu. Je to tajomstvo, ktoré nás prevyšuje. Cirkev je tak “Kristovým telom” a “Nevestou Ducha”. Jej víziou je plná spoluzodpovednosť a rovnaká dostojnosť pre všetkých bez akéhokoľvek individualizmu na ktorejkoľvek úrovni. Každý jeden člen nášho Združenia prináša doň svoje dary. A tie sú rôzne. Prirodzené aj od Ducha Svätého. Občas nás porovnávanie darov vedie k tomu, že si myslíme, že tie naše sú nedostatočné. Nevnímame sa ako súčasť skladačky, kde dar každého jedného, ak sa nevloží, chýba. V našom Združení nemá miesto individualizmus. Sme SPOLUpracovníci. Predmetom každého povolania je poslanie, ktoré treba splniť. Boh povolaným opakuje ten istý príkaz: “Choď!” Máme naň reagovať konkrétnym a osobným spôsobom. Povoláva ma tu a dnes, v tejto mojej rodinnej, spoločenskej a cirkevnej situácii. Každým osobným volaním sa Boh obracia na najhlbšie svedomie osoby, premieňa jej život, nielen v jej vonkajších podmienkach, ale až v srdci. Kto prijíma povolanie, upriamuje svoje činnosti na určité apoštolské ciele a osvojuje si presné duchovné postoje a aktívne správanie. Pripomeňme si vo chvíľke zastavenia cestu svojho povolania, poďakujme v modlitbe za všetkých kňazov, rehoľníkov a laikov, ktorí nás na nej viedli a sprevádzali.

**Čl. 3. Jediné povolanie dva spôsoby, ako ho prežívať**

*§1. Don Bosco navrhol a založil  združenie saleziánov spolupracovníkov ako otvorené pre laikov aj pre svetský klérus.*

*§2. Saleziáni spolupracovníci laici uskutočňujú s svoj apoštolský záväzok a prežívajú saleziánskeho ducha v bežných situáciách života a práce, s citlivosťou a vlastnosťami charakteristickými pre laika.*

*§3. Saleziáni spolupracovníci biskupi, kňazi alebo diakoni uskutočňujú svoju službu tak, že sa inšpirujú pastoračnou láskou Don Bosca, ktorý je vzorom kňazského života, prednostne angažovaného pre mladých a ľudové vrstvy.*

Počet saleziánov spolupracovníkov zatiaľ na Slovensku každým rokom rastie. Bohu vďaka. Sme spolupracovníkmi Boha a spolupracovníkmi medzi sebou. Tento článok jasne ukazuje tri črty, ktoré sa týkajú špecifickej účasti saleziána spolupracovníka na apoštolskom projekte Don Bosca. Žijeme saleziánskeho ducha v bežných situáciách života a práce s citlivosťou a vlastnosťami charakteristickými pre laika/svetský klérus. Uskutočňujeme to kresťanským svedectvom a animovaním pozemského poriadku. Ako často sa ozýva, najma v poslednej dobe, že nemáme čas na apoštolát. Sme zahltení prácou a starostlivosťou o rodinu... Omyl. Odtiaľ treba začínať a vychádzať. Snažíme sa žiť spiritualitu Don Bosca v rodine, v manželstve, v prostredí života a práce, v spoločenskej realite. Čo zamená byť saleziánom spolupracovníkom? Pre kresťana je to sposob vyjadrenia a uskutočňovania spolupráce na Božom pláne, ktorý je výstižne zahrnutý v samotnom jeho kresťanskom povolaní.